《送李推官》
宋代·徐积

物有所兴，因人而就。其人维何，所性忠厚。能谋而果，能明而究。

所任其责，力成厥构。既成之法，可继于后。入门而东，自南而北。

如污斯隆，如枉斯直。如塞斯通，如隘斯辟。如翼斯张，如衡斯举。

如蔀斯赫，如阒斯睹。室有明窗，墙有坚堵。地无游蚁，穴无伏鼠。

既完既成，既安既处。师乎师乎，岂可苟然。心为道本，所为义先。

心之所无，道不可传。所之所无，口不可宣。唯正唯直，求己以全。

以义以命，如耕平田。处心积虑，贯通神明。无忝乡校，勿负朝廷。

成人子弟，慰人父兄。二三职事，其亦警戒。欲善诸外，先治诸内。

存诚防邪，集义养气。作伪心劳，作德心逸。如此两句，守而勿失。

谨佐尔师，各修其职。庶乎诸生，其则不远。已修加修，已善加善。

不率者从，不类者变。子弟如此，父兄所愿。可慰乡人，可成学风。

可酬其劳，可称厥功。

作者简介：徐积（1028—1103）北宋聋人教官。字仲车，楚州山阳（今江苏淮安）人。因晚年居楚州南门外，故自号南郭翁。生于宋仁宗天圣六年，卒于徽宗崇宁二年，年七十六岁。政和六年（1116），赐谥节孝处士。家乡人为其建 “徐节孝祠”，明清两代均有修缮，毁于解放初期。《宋史》卷四五九有传。